CELEX: 62022CN0082
Language: el
Date: 2022-02-07 00:00:00
Title: Υπόθεση C-82/22 P: Αναίρεση που άσκησε στις 7 Φεβρουαρίου 2022 ο Jean-François Jalkh κατά της αποφάσεως την οποία εξέδωσε το Γενικό Δικαστήριο (έκτο τμήμα) την 1η Δεκεμβρίου 2021, στην υπόθεση T-230/21, Jalkh κατά Κοινοβουλίου

28.3.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/21
            
         
      Αναίρεση που άσκησε στις 7 Φεβρουαρίου 2022 ο Jean-François Jalkh κατά της αποφάσεως την οποία εξέδωσε το Γενικό Δικαστήριο (έκτο τμήμα) την 1η Δεκεμβρίου 2021, στην υπόθεση T-230/21, Jalkh κατά Κοινοβουλίου
      (Υπόθεση C-82/22 P)
      (2022/C 138/24)
      Γλώσσα διαδικασίας: η γαλλική
      
         Διάδικοι
      
      
         Αναιρεσείων: Jean-François Jalkh (εκπρόσωπος: F. Wagner, avocat)
      
         Αντίδικος κατ’ αναίρεση: Ευρωπαϊκό Κοινοβούλιο
      
         Αιτήματα
      
      Ο αναιρεσείων ζητεί από το Δικαστήριο:
      
                  —
               
               
                  να αναιρέσει την απόφαση του Γενικού Δικαστηρίου της Ευρωπαϊκής Ένωσης της 1ης Δεκεμβρίου 2021, στην υπόθεση T-230/21, Jalkh κατά Κοινοβουλίου·
               
            
                  —
               
               
                  να ακυρώσει την απόφαση του Ευρωπαϊκού Κοινοβουλίου P9_TA(2021)0092 της 25ης Μαρτίου 2021 της 25ης Μαρτίου 2021 επί του αιτήματος άρσεως της ασυλίας του νυν αναιρεσείοντος [2020/2110 (IMM)]·
               
            
                  —
               
               
                  να καταδικάσει το Ευρωπαϊκό Κοινοβούλιο στο σύνολο των δικαστικών εξόδων.
               
            
         Λόγοι αναιρέσεως και κύρια επιχειρήματα
      
      Προς στήριξη της αιτήσεως αναιρέσεως, ο αναιρεσείων προβάλλει τρεις λόγους.
      Με τον πρώτο λόγο αναιρέσεως προβάλλει παράβαση του κανόνα κατά τον οποίο η ποινική δίκη συνεπάγεται αναστολή της διοικητικής διαδικασίας και της ενώπιον των πολιτικών δικαστηρίων διαδικασίας. Κατά τον αναιρεσείοντα, το Γενικό Δικαστήριο υπέπεσε σε πρόδηλη πλάνη εκτιμήσεως, λόγω της οποίας δεν έλαβε υπόψη κατά την εκ μέρους του ανάλυση νομικές διατάξεις ισχύουσες στην Ένωση και νομολογία χώρας της Ένωσης που έπρεπε να ληφθούν υπόψη στην περίπτωση του αναιρεσείοντος, προκειμένου να αναστείλει τη διαδικασία άρσεως της ασυλίας του, δεδομένης της εγκλήσεως κατά αγνώστων, η οποία συνοδευόταν από την άσκηση πολιτικής αγωγής και η οποία υποβλήθηκε στις 15 Δεκεμβρίου 2020 στον ανακριτή Βρυξελλών, λόγω καταρτίσεως και χρήσεως πλαστού εγγράφου.
      Με τον δεύτερο λόγο προβάλλεται πρόδηλη πλάνη εκτιμήσεως του δικαίου της Ένωσης, καθόσον δεν ελήφθη υπόψη η, εκ μέρους του Ευρωπαϊκού Κοινοβουλίου και διά της επιτροπής του JURI, παράβαση του άρθρου 7 της ανακοινώσεως 0011/2019 της 19/11/2019.
      Κατά τον αναιρεσείοντα, το Γενικό Δικαστήριο υπέπεσε σε πρόδηλη πλάνη εκτιμήσεως του δικαίου της Ένωσης και των γενικών αρχών του, όπως είναι η αρχή της ίσης μεταχειρίσεως και η αρχή της χρηστής διοικήσεως, η οποία είχε ιδιαίτερη σημασία για τη διαδικασία, επειδή ο αναιρεσείων υποστηρίζει ότι η χειρόγραφη μνεία της φράσεως «très attentive (“μετά ιδιαιτέρας προσοχής”)», η οποία συμπλήρωνε τη διατύπωση ευγένειας που μνημονευόταν στην επιστολή του Υπουργού Δικαιοσύνης της 16ης Ιουνίου 2020, έπρεπε να θεωρηθεί ότι καταδεικνύει τη σπουδή της Γαλλικής Κυβερνήσεως να κάνει χρήση της επίμαχης ένδικης διαδικασίας στην πολιτική διαμάχη και, ως τέτοια, να χαρακτηρισθεί ως συνιστώσα fumus persecutionnis.
      
      Με τον τρίτο λόγο αναιρέσεως προβάλλεται παράβαση του άρθρου 9 του Πρωτοκόλλου περί ασυλιών. Κατά τον αναιρεσείοντα, το Γενικό Δικαστήριο δέχεται ότι τα προσαπτόμενα πραγματικά περιστατικά, ήτοι η εκ μέρους του Jean-François Jalkh χρήση του προϋπολογισμού όσον αφορά δαπάνες για την αμοιβή συνεργατών βουλευτή, καλύπτονται από την ασυλία την οποία προβλέπει το άρθρο 9 του Πρωτοκόλλου, πλην όμως αρκείται σε μια γενικόλογη διατύπωση προκειμένου να απορρίψει την αιτίαση χωρίς να εξηγήσει το σκεπτικό του.